b'\n_START_ARTICLE_\nBrestlitovska unija\n_START_PARAGRAPH_\nBrestlitovska unija (belorusko: \xd0\x91\xd1\x80\xd1\x8d\xd1\x81\xd1\x86\xd0\xba\xd0\xb0\xd1\x8f \xd1\x83\xd0\xbd\xd1\x96\xd1\x8f, \xd0\x91\xd0\xb5\xd1\x80\xd0\xb0\xd1\x81\xd1\x8c\xd1\x86\xd0\xb5\xd0\xb9\xd1\x81\xd0\xba\xd0\xb0\xd1\x8f \xd1\x83\xd0\xbd\xd1\x96\xd1\x8f, ukrajinsko: \xd0\x91\xd0\xb5\xd1\x80\xd0\xb5\xd1\x81\xd1\x82\xd0\xb5\xd0\xb9\xd1\x81\xd1\x8c\xd0\xba\xd0\xb0 \xd1\x83\xd0\xbd\xd1\x96\xd1\x8f, in poljsko: Unia brzeska) je bila odlo\xc4\x8ditev v letih 1595-1596, ki jo je napravila Kijevsko-Hali\xc4\x8dka metropolija, da bo pretrgala odnose s carigrajskim patriarhatom in priznala oblast rimskega pape\xc5\xbea, da bi se izognila nadvladi na novo nastalega moskovskega patriarhata. V tem obdobju je ta Cerkev obsegala velik del dana\xc5\xa1nje Ukrajine in Belorusije, pod oblastjo poljsko-litovske zveze. Voditelji Kijevske Cerkve so se zbrali na sinodi v mestu Brestlitovsk (danes Brest) in sestavili 33 \xc4\x8dlenov zedinjenja, ki jih je sprejel tudi rimski pape\xc5\xbe Klemen VIII.. Najprej je zedinjenje uspevalo, toda nastala so nasprotovanja in preganjanja s strani pravoslavja.  Najprej je nasprotovalo uniji Rusko cesarstvo, pozneje pa zlasti Stalin, ki je vse preostale grkokatoli\xc4\x8dane 1946 nasilno prevedel v pravoslavje. V avstroogrskih podro\xc4\x8djih pa se je unija obdr\xc5\xbeala vse do danes, pa tudi v zahodnih delih Ukrajine.\n_START_SECTION_\nZgodovina\n_START_PARAGRAPH_\nPo tridentinskem cerkvenem zboru se je po\xc5\xbeivilo versko \xc5\xbeivljenje in gore\xc4\x8dnost. Med Poljaki so jezuitje z veliko gore\xc4\x8dnostjo delali za utrjenje in raz\xc5\xa1irjenje katoli\xc5\xa1ke vere. S slovesno slu\xc5\xbebo bo\xc5\xbejo, z navdu\xc5\xa1enimi govori, v \xc5\xa1olah in spisih so vnemali ljudstvo za katoli\xc5\xa1ko vero. Du\xc5\xa1a vsega dela je bil najve\xc4\x8dji poljski cerkveni govornik jezuit Skarga (1536-1612), ki je katoli\xc4\x8dane navdu\xc5\xa1il za apostolsko delo med razkolniki in za to delo pridobil duhov\xc5\xa1\xc4\x8dino, plemstvo in kralja. _NEWLINE__NEWLINE_Leta 1595. in 1596, je ve\xc4\x8dina maloruskih  \xc5\xa1kofov sprejela unijo (v Brestu). Sedanji gali\xc5\xa1ki Rusini so se \xc5\xa1ele 100 let pozneje zedinili . Mnogo Rusinov je \xc5\xa1e ostalo v razkolu, posebno Kozaki so bili vedno fanati\xc4\x8dni nasprotniki unije. Vseh zedinjenih Rusinov je bilo gotovo okoli 10 milijonov._NEWLINE__NEWLINE_Mlada unija pri Poljakih ni imela potrebne opore in pomo\xc4\x8di; kljub vsem te\xc5\xbeavam se je unija \xc5\xa1e vzdr\xc5\xbeevala, ker je imela svojo podlago v prepri\xc4\x8danju ljudstva in duhov\xc5\xa1\xc4\x8dine. Maloruska unija je pokazala veliko \xc5\xbeilavost in veliko \xc5\xbeivljenjsko silo: niti najhuj\xc5\xa1a ruska nasilja je niso mogla popolnoma uni\xc4\x8diti. 1875. je bila kon\xc4\x8dno formalno uni\xc4\x8dena zadnja uniatska \xc5\xa1kofija Holm, a v srcih uniatov se je edinost \xc5\xa1e ohranila. Ko je 1905 \xe2\x80\x93 po katastrofalnem porazu v rusko-japonski vojni ruska vlada dovolila ve\xc4\x8djo versko svobodo, je okoli 200.000 biv\xc5\xa1ih uniatov prestopilo v rimsko-katoli\xc5\xa1ko Cerkev, ker gr\xc5\xa1ko-katoli\xc5\xa1ki obred v Rusiji takrat \xc5\xa1e ni bil dovoljen. V Galiciji se je unija stanovitno ohranila; gotovo ne iz politi\xc4\x8dnih ozirov, ampak iz prepri\xc4\x8danja. \xe2\x80\x94 Tak\xc5\xa1no je bilo stanje v za\xc4\x8detku 20. stoletja, kot ga opisuje sodobnik Franc Grivec.\n_START_SECTION_\nDana\xc5\xa1nje stanje\n_START_PARAGRAPH_\nBrestlitovska unija pomeni torej zedinjenje pravoslavnih metropolitanskih podro\xc4\x8dij,\xc2\xa0\xc2\xbbKijeva in cele Rutenije\xc2\xab, tedaj v sestavi Poljske (poljsko-litevska unija), s katoli\xc5\xa1ko Cerkvijo. Zedinjenje je bilo vzpostavljeno v Rimu 1595, a potrjeno na sinodi v Brest-Litovsku (danes Brest) 1596. Vrhovno oblast rimskega pape\xc5\xbea in katoli\xc5\xa1ke dogme je sprejel ve\xc4\x8dji del pravoslavne duhov\xc5\xa1\xc4\x8dine in manj\xc5\xa1i del vernikov. Unijatska Cerkev je ohranila lastno bogoslu\xc5\xbeje na cerkvenoslovanskem jeziku, julijanski koledar, svojo lastno hierarhijo, precej\xc5\xa1njo notranjo samostojnost in mo\xc5\xbenost poro\xc4\x8denosti za duhovnike. V politi\xc4\x8dnem smislu je Brestlitovska unija pomenila poskus zmanj\xc5\xa1anja odvisnosti beloruskih in ukrajinskih de\xc5\xbeel Poljsko-litovske zveze od ruskih carjev prek pravoslavne hierarhije, zlasti po ustanavljanju moskovske patriarhije v Moskvi 1589. Z razdelitvijo Poljske 1793 so podro\xc4\x8dja, ki so pri\xc5\xa1la pod Rusijo, pripojili Sveti sinodi v Peterburgu, a prostor vzhodne Galicije je ohranil unijo. 1946 si je grkokatoli\xc4\x8dane Ruska pravoslavna Cerkev pod Stalinom nasilno podredila. Razpad Sovjetske zveze je 1990 omogo\xc4\x8dil uradno javno organiziranje ukrajinske grkokatoli\xc5\xa1ke Cerkve (katoli\xc4\x8dani vzhodnega obreda). _NEWLINE__NEWLINE_Po ruskem vdoru v vzhodne dele Ukrajine in zasedbi ter priklju\xc4\x8ditvi Krima Rusiji 31. marca 2014 pa je preganjanje katoli\xc4\x8danov obeh obredov \xe2\x80\x93 kakor tudi vseh drugih veroizpovedi pod vodstvom ruskega pravoslavja \xe2\x80\x93 znova izbruhnilo.'